Í ársbyrjun 2018 var flogið til Íslands reglulega frá þrettán breskum flugvöllum . Þeim hefur fækkað jafnt og þétt síðan þá og nú standa eftir sex . Þetta kemur fram á ferðavefnum Túrista . Síðastliðinn vetur stóðu Bretar undir fjórðungi af heildarfjölda ferðamanna hér á landi og í febrúar komu fleiri breskir ferðamenn til Íslands en samanlagt yfir sumarmánuðina þrjá . Á tímabili voru áætlunarferðirnar til London rúmlega áttatíu í viku . Núna er samdrátturinn þó nokkur , bæði í tíðni ferða og fjölda áfangastaða . Frá því rekstur WOW air stöðvaðist í lok mars hefur flugfarþegum milli Íslands og Bretlands fækkað um nærri þriðjung . Fór fjöldinn úr 716 þúsundum niður í 483 þúsund þegar horft er til tímabilsins apríl til september í ár . Fyrstu níu mánuði ársins nemur samdrátturinn fjórðungi . Hægt er að lesa umfjöllun Túrista í heild hér .